**Manje je više**

**(Laička kolumnica [190])**

**Jesam li ovca?**

Nedjelja *dobrog pastira* danas se podudara s *Majčinim danom*. *Ovca* iz kolumničkog naslova preuzima u laičkom promišljanju samokritično bremenitu ulogu koju omogućuje književnost. Svjetotvorna *umjetnost riječi* rado rabi izražajna stilska sredstva među kojima se ističe *metafora*.

Slikovito definirajući samoga sebe, Isus se služi metaforama. *Vrata ovcama* i *dobrog pastira* nalazimo u 10. poglavlju Ivanova evanđelja. Upečatljivu izričajnost ovih metafora uz gutljaj vjere i zalogaj truda lako je zamisliti. Od goleme je pomoći razgaljujući početak 23. psalma: *Gospodin je pastir moj: ni u čem ja ne oskudijevam*.

Razmišljajući o Isukrstu kao Pastiru *stada* kojemu radosno pripadam, postavljam sebi i susljedno Tebi, njemu i njoj naizgled provokantno pitanje: Ako sam dio stada, *jesam li* ovca? Da sam razigrano dijete kao prije više od pola stoljeća, veselo bih blejao i meketao, zamišljajući kako s drugim ovčicama bezbrižno trčkaram zelenim pašnjakom. U kojekakvim iskustvima napučenoj vremešnosti iz koje ispredam ove retke valja mi iznovice prizvati nekadašnje dijete u sebi i uz njegovu pripomoć vjeronosnim srcem prihvatiti da sam u Pastirovim očima ovca koja ga nastoji što dosljednije nasljedovati, ne prestajući biti *čovjek* kojega je On stvorio na svoju sliku i priliku.

Kako je mukotrpno biti *samo* ovca pokazuju stihovi iz *Balade o zaklanim ovcama* **Dragutina Tadijanovića** (1905-2007):

*Pastirica blijedog lika, niz obronak, u svitanje, / Goni dvanaest ovaca, mekih runa, / U grad sneni na prodaju sitom mesaru. / Na čelu im ovan vitorog. / Eno ih, gle! bez bojazni uđoše, / Bezazleno, u povorci, jedna za drugom, / U dvorište gradske klaonice: / Tu stadoše u ugao, u hrpi, stisnute. / Mesarski ih pomoćnici, šutljivo, / Odvukoše kao kurjaci: / Nijedna se više natrag ne vrati. / Danas je svetkovina: stoka se kolje za gozbu.*

Milostivi i milosrdni Bože, ublaži našu rogatu izvanjskost mekoćom vunaste topline! Oplemeni našu nakostriješenu nutrinu blagotvornom ovčjom bezazlenošću!

Sead Ivan Muhamedagić